বার বার চেষ্টা করেও অনেকের কপাল খোলে না। কিন্তু এক দিনেও যে কারও বরাত তিন তিন বার খুলতে পারে, তার প্রমাণও পাওয়া গেল।
এমনই অবিশ্বাস্য কাণ্ড ঘটেছে আমেরিকার নিউ জার্সির বাসিন্দা এক ব্যক্তির সঙ্গে। একই দিনে তিনটি লটারির টিকিট জিতে প্রায় পঞ্চাশ লক্ষ ছ’শো ডলার জিতেছেন তিনি। ভারতীয় মুদ্রায় যার মূল্য ৩৬ কোটি টাকারও বেশি।
ভাগ্যবান এই মানুষটির নাম রবার্ট স্টিওয়ার্ট। তিনি একজন অবসরপ্রাপ্ত নির্মাণ কর্মী। গত অগস্ট মাসে তিনি একটি লটারির স্ক্র্যাচ কার্ড কিনেছিলেন। নভেম্বর মাসে তাঁকে জানানো হয় যে তিনি পাঁচ মিলিয়ন ডলারের জ্যাকপট জিতেছেন।

এই বিষয়ে অন্যান্য খবর

ফিরে এল সুদিন, ২০০ টাকা ধার করেই কোটিপতি হলেন দিনমজুর


এই খবর পাওয়ার পরেই স্থানীয় ওই লটারির দোকানে গিয়ে আরও দু’টি স্ক্র্যাচ কার্ড কেনেন তিনি। ঘটনাচক্রে পাঁচশো এবং একশো ডলারের সেই লটারি দু’টিও জেতেন তিনি। এর ফলে ভারতীয় মুদ্রায় আরও প্রায় ৪৩ হাজার টাকা জেতেন তিনি।  
লটারি জেতার পরই তিনি তাঁর মাকে ফোন করেন। ছেলের কথা শুনে স্বাভাবিক ভাবেই বিশ্বাস হয়নি রবার্টের মায়ের।
তবে এই প্রথম নয়, এবছরই একবার আড়াই হাজার ডলারের লটারি জিতেছিলেন তিনি। রবার্ট জানিয়েছেন, এবারে লটারি জিতে পাওয়া বিপুল পরিমাণ টাকা তিনি জমিয়ে রাখতে চান। যাতে ভবিষ্যতে নিজের পরিবার এবং বন্ধুদের প্রয়োজনে সাহায্য করতে পারেন।